CELEX: 32019R0649
Language: ro
Date: 2019-04-24 00:00:00
Title: Regulamentul (UE) 2019/649 al Comisiei din 24 aprilie 2019 de modificare a anexei III la Regulamentul (CE) nr. 1925/2006 al Parlamentului European și al Consiliului în ceea ce privește acizii grași trans, alții decât acizii grași trans care se găsesc în mod natural în grăsimile de origine animală (Text cu relevanță pentru SEE.)

25.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 110/17
               
            
         REGULAMENTUL (UE) 2019/649 AL COMISIEI
         din 24 aprilie 2019
         de modificare a anexei III la Regulamentul (CE) nr. 1925/2006 al Parlamentului European și al Consiliului în ceea ce privește acizii grași trans, alții decât acizii grași trans care se găsesc în mod natural în grăsimile de origine animală
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (1), în special articolul 8 alineatul (2),
         întrucât:
         
                     (1)
                  
                  
                     În conformitate cu Regulamentul (CE) nr. 1925/2006, Comisia poate, din proprie inițiativă, să ia o decizie prin care să includă o substanță, alta decât o vitamină sau un mineral, sau un ingredient care conține o astfel de substanță, în anexa III la regulamentul respectiv, în care sunt enumerate substanțele a căror utilizare în produsele alimentare este interzisă, restricționată sau controlată la nivelul Uniunii, în cazul în care substanța respectivă este asociată cu un risc potențial pentru consumatori, astfel cum se prevede la articolul 8 alineatul (1) din regulamentul respectiv.
                  
               
                     (2)
                  
                  
                     La 4 decembrie 2009, Autoritatea Europeană pentru Siguranța Alimentară (denumită în continuare „autoritatea”) a adoptat un aviz științific (2) în care concluzionează că aportul de acizi grași trans ar trebui să fie cât mai mic posibil în contextul unei diete adecvate din punct de vedere nutrițional.
                  
               
                     (3)
                  
                  
                     La 3 decembrie 2015, Comisia a adoptat un raport privind acizii grași trans în produsele alimentare și în regimul alimentar general al populației Uniunii (3). Raportul a reamintit faptul că bolile cardiace sunt principala cauză de deces în Uniune, iar un aport mare de acizi grași trans crește în mod semnificativ riscul de boli cardiace, mai mult decât orice alt nutrient cu număr de calorii similar.
                  
               
                     (4)
                  
                  
                     Raportul a concluzionat că stabilirea unei limite legale pentru acizii grași trans industriali în produsele alimentare pare a fi măsura cea mai eficientă pentru sănătatea publică, protecția consumatorilor și compatibilitatea cu piața internă.
                  
               
                     (5)
                  
                  
                     La 30 aprilie 2018, Comisia a solicitat autorității să compileze rezultatele consilierii științifice furnizate deja de autoritate cu privire la efectele acizilor grași trans asupra sănătății, în special cu privire la mențiunile nutriționale și de sănătate, la valorile dietetice de referință și la aditivii alimentari și să informeze Comisia cu privire la modul în care o astfel de consiliere științifică se raportează la obiectivele și recomandările actuale privind aportul de acizi grași trans care nu afectează sănătatea.
                  
               
                     (6)
                  
                  
                     La 19 iunie 2018, autoritatea și-a prezentat concluzia sub formă de asistență științifică și tehnică. Ea a concluzionat (4), pe baza analizei dovezilor științifice disponibile, că, în conformitate cu cele mai recente recomandări naționale și internaționale, aportul alimentar de acizi grași trans ar trebui să fie cât mai mic posibil.
                  
               
                     (7)
                  
                  
                     La 15 mai 2018, Organizația Mondială a Sănătății a recomandat eliminarea acizilor grași trans produși pe cale industrială din alimentele consumate la nivel mondial (5).
                  
               
                     (8)
                  
                  
                     Acizii grași trans sunt substanțe care nu sunt vitamine și minerale și care au fost identificate ca având efecte dăunătoare asupra sănătății. Prin urmare, substanțele ar trebui să fie introduse în partea B din anexa III la Regulamentul (CE) nr. 1925/2006, iar adăugarea lor în produsele alimentare sau utilizarea lor în fabricarea produselor alimentare ar trebui să fie permisă doar în condițiile specificate în anexa respectivă, având în vedere stadiul actual al cunoștințelor științifice și tehnice.
                  
               
                     (9)
                  
                  
                     Definițiile referitoare la „grăsimi” și la „acizi grași trans” care figurează în anexa I la Regulamentul (UE) nr. 1169/2011 al Parlamentului European și al Consiliului (6) și definiția referitoare la „comerțul cu amănuntul” prevăzută la articolul 3 alineatul (7) din Regulamentul (CE) nr. 178/2002 al Parlamentului European și al Consiliului (7) ar trebui să se aplice termenilor relevanți din partea B a anexei III la Regulamentul (CE) nr. 1925/2006.
                  
               
                     (10)
                  
                  
                     Pentru a facilita aplicarea prezentului regulament, este necesar să se prevadă pentru operatorii din sectorul alimentar, care furnizează alimente altor operatori din acest sector cu excepția comercianților cu amănuntul, obligația de a furniza acestor alți operatori informații cu privire la cantitatea de acizi grași trans, alții decât acizii grași trans care se găsesc în mod natural în grăsimile de origine animală, în cazul în care cantitatea respectivă depășește 2 grame la 100 g de grăsime.
                  
               
                     (11)
                  
                  
                     Pentru a permite operatorilor economici din sectorul alimentar să se adapteze la noile cerințe care decurg din prezentul regulament, ar trebui adoptate măsuri tranzitorii adecvate.
                  
               
                     (12)
                  
                  
                     Prin urmare, Regulamentul (CE) nr. 1925/2006 ar trebui modificat în consecință.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Conținutul de acizi grași trans, alții decât acizii grași trans prezenți în mod natural în grăsimea de origine animală, din alimentele destinate consumatorului final și din alimentele destinate vânzării cu amănuntul, nu depășește 2 grame la 100 g de grăsime.
         
         
            Articolul 2
            Operatorii din sectorul alimentar, care furnizează altor operatori din acest sector alimente care nu sunt destinate consumatorului final sau vânzării cu amănuntul, se asigură că acestor operatori din sectorul alimentar le sunt furnizate informații cu privire la cantitatea de acizi grași trans, alții decât acizii grași trans care se găsesc în mod natural în grăsimile de origine animală, în cazul în care cantitatea respectivă depășește 2 grame la 100 g de grăsime.
         
         
            Articolul 3
            Partea B din anexa III la Regulamentul (CE) nr. 1925/2006 se modifică în conformitate cu anexa la prezentul regulament.
         
         
            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Produsele alimentare care nu sunt conforme cu prezentul regulament pot continua să fie introduse pe piață până la 1 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 aprilie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 404, 30.12.2006, p. 26.
         
            (2)  Grupul EFSA pentru produse dietetice, nutriție și alergii (NDA); Scientific Opinion on Dietary Reference Values for fats, including saturated fatty acids, polyunsaturated fatty acids, monounsaturated fatty acids, trans fatty acids, and cholesterol (Aviz științific privind valorile dietetice de referință pentru grăsimi, inclusiv acizii grași saturați, acizii grași polinesaturați, acizii grași mononesaturați, acizii grași trans și colesterolul). EFSA Journal 2010; 8(3):1461
         
            (3)  COM(2015) 619 final din 3 decembrie 2015.
         
            (4)  EFSA, 2018. Scientific and technical assistance on trans fatty acids (Asistență științifică și tehnică vizând acizii grași trans). EFSA supporting publication [Materiale conexe ale Autorității Europene pentru Siguranța Alimentară (EFSA)] 2018:EN-1433. p. 16. doi:10.2903/sp.efsa.2018.EN-1433.
         
            (5)  REPLACE – an Action package to eliminate industrially-produced trans fatty acids (A SE ÎNLOCUI – Un pachet de măsuri pentru eliminarea acizilor grași trans produși pe cale industrială), referință OMS/NMH/NHD/18.4, mai 2018.
         
            (6)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).
         
            (7)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
      
      
         
            ANEXĂ
            În partea B din anexa III la Regulamentul (CE) nr. 1925/2006 se inserează următorul tabel:
            
               „PARTEA B
               
                  Substanțe limitate
               
               
                           Substanță limitată
                        
                        
                           Condiții de utilizare
                        
                        
                           Cerințe suplimentare
                        
                     
                           
                              Acizi grași trans, alții decât acizii grași trans prezenți în mod natural în grăsimea de origine animală
                        
                        
                           
                              Maximum 2 grame la 100 g de grăsime în alimentele destinate consumatorului final și în alimentele destinate vânzării cu amănuntul
                        
                        
                           Operatorii din sectorul alimentar, care furnizează altor operatori din acest sector alimente care nu sunt destinate consumatorului final sau vânzării cu amănuntul, se asigură că acestor operatori din sectorul alimentar le sunt furnizate informații cu privire la cantitatea de acizi grași trans, alții decât acizii grași trans care se găsesc în mod natural în grăsimile de origine animală, în cazul în care cantitatea respectivă depășește 2 grame la 100 g de grăsime.”